उन्होंने कहा कि यदि सदस्य उनसे ख़ुश नहीं हैं तो उन्हें पद छोड़ने में कोई अफ़सोस नहीं होगा.

कल रेलमंत्री लालूप्रसाद यादव को लेकर लोकसभा में हो रहे हंगामे के बीच जब उन्होंने सदस्यों को डाँटते हुए उन्हें बैठने को कहा तो कुछ सदस्यों ने 'तानाशाही नहीं चलेगी' जैसे नारे भी लगाए थे.

इस बात से व्यथित सोमनाथ चटर्जी ने गुरुवार को लोकसभा की बैठक शुरु होते ही सदस्यों के व्यवहार पर खेद जताया और इस्तीफ़े की पेशकश की.

समाचार एजेंसी यूएनआई के अनुसार उन्होंने कहा, "मुझे सदन चलाने के लिए सदस्यों से पूरा सहयोग मिलता रहा है, लेकिन कल जिस तरह से सदन की कार्यवाही स्थगित हुई और जिस तरह से सदस्यों ने मुझ पर तानाशाह होने का आरोप लगाया गया है उसके बाद मुझे लगता है कि अध्यक्ष पद की कोई गरिमा ही नहीं बची."

उन्होंने कहा, "यदि सदस्य मुझसे ख़ुश नहीं हैं तो अपना पद छोड़ने में मुझे कोई अफ़सोस नहीं होगा."

लोकसभा अध्यक्ष बने पहले वामपंथी सदस्य सोमनाथ चटर्जी ने कहा, "मुझे इस कुर्सी पर बैठने के बजाय इसके सामने बैठकर ख़ुशी होगी."

उन्होंने कहा कि सदन की कार्यवाही देख रहे कॉलेज के कुछ छात्रों ने उनसे पूछा कि जिस तरह सदन की कार्यवाही नहीं चल पाती है उसमें वे संसदीय लोकतंत्र का क्या भविष्य देखते हैं.

सोमनाथ चटर्जी का कहना था कि उनके पास इसका कोई जवाब नहीं था.

उल्लेखनीय है कि सोमनाथ चटर्जी ने सदस्यों से बार बार कहते रहे हैं कि वे सदन की कार्यवाही में अनावश्यक बाधा न डालें.

 \n\nउपरोक्त लेख के लिए मुझे एक अच्छा शीर्षक दें।
लोकसभा अध्यक्ष की इस्तीफ़े की पेशकश